Szokalopulosz Georgis

AZ ISTENFIÚSÁG

Milyen következménye van a megváltásnak

a hívő életében?

Kereskedelmi forgalomba nem hozható!

Szólj 1 Szót! Alapítvány

Cegléd, 2025

Szokalopulosz Georgis

AZ ISTENFIÚSÁG

Milyen következménye van a megváltásnak

a hívő életében?

Szerkesztette: Szász Ramóna

Copyright © Minden jog fenntartva!

A kiadvány bármely részének bármilyen formában, bármilyen elektronikus vagy

mechanikus eszközzel történő sokszorosítása vagy továbbadása, ideértve fénymásoló,

adatrögzítő berendezés, vagy más jellegű adattároló és adatbeolvasó eszközök

használatával tilos!

Kereskedelmi forgalomba nem hozható!

Szólj 1 Szót! Alapítvány

Adószám: 19399164-1-13

Bankszámlaszám: 11742025 – 24444253 (OTP Bank)

Cegléd, 2025

Tartalomjegyzék

I. Rész: Új identitás jött létre 1. Isten gyermekévé lettél 5.o. 2. Az irgalom edénye vagy 6.o.

II. Rész: Valóságos születés történt 1. Új korszak indult el 9.o.

2. A szellemi újjászületés Isten akarata 11.o.

III. Rész: Az istengyermekké válás két lépése 1. Befogadás által 13.o.

2. Hit és keresztség által 15.o.

IV. Az isteni természet jellemzői 1. Szellemben járni 17.o.

2. Az isteni természet egy megajándékozott élet 20.o. 3. Olyanok leszünk, mint Jézus 21.o. 4. Megtisztítani magunkat 23.o. Befejezés 25.o.

I. RÉSZ

ÚJ IDENTITÁS

JÖTT LÉTRE

1. Isten gyermekévé lettél

Jézus Krisztus megváltó munkájának köszönhetően bűnbocsánatot kaptál, és örök életben részesültél. A megváltás következményének harmadik ténye az, hogy Isten gyermekévé lettél.

Isten Fia munkája eredményeként az emberben többé nem csupán az apja és anyja természete lelhető fel, hanem egy új helyzet állt elő: a hívő Isten gyermekévé lett. Vagyis nem csupán természetes születéssel rendelkezik immár (János 3:6), hanem új identitás jött létre benne a Názáreti Jézus Krisztus megváltásának következtében.

„Azért ha valaki Krisztusban van, új teremtés [az]; a régiek elmúltak, íme, újjá lett minden.” (2.Korinthus 5:17)

Ez az új identitás stabilitást ad a hívő lelkének, mert többé nem a régi sorsa húzza-vonja az életét, hanem Isten terve kezd megvalósulni az életében.

2. Az irgalom edénye vagy

Pál apostol a Rómaiakhoz írt levélben ír részletesebben erről az isteni tervről, a 9:23-25 versekben:

„És hogy megismertesse az ő dicsőségének gazdagságát az irgalom edényein, melyeket eleve elkészített a dicsőségre, mit szólhatsz ellene? Akikül el is hívott minket nemcsak a zsidók, hanem a pogányok közül is, amint, Hóseásnál is mondja: Hívom a nem én népemet én népemnek; és a nem szerettet szeretettnek.”

A fenti igerészben a 24. vers világosan kijelenti, hogy a hívőket Isten az irgalom edényeivé választotta ki. Az, hogy valaki benne van az istenfiúságban, egyúttal azt jelenti, hogy ő az irgalom edénye. Az irgalom edényének lenni azt jelenti valójában, hogy Isten az ember életében, sorsában az irgalmasságát fogja megmutatni, nem pedig a haragját. Az illető életében Isten a dicsőségének a gazdagságát fogja megismertetni. Amikor Isten dicsősége átjár egy embert - mint a röntgensugarak az orvosi vizsgálatkor -, elkezd az működni a természetében, a belsejében, és teljesen átjárja őt. Ekkor Isten Szelleme különös módon járja át, és új működést hoz létre az ember lelki-szellemi képességeiben és a testében is.

A pogányok is az irgalom edényei közé tartoznak

Isten az irgalmasságát nemcsak az ószövetségi zsidó népre, hanem a pogányokra is kiterjesztette. Jézus Krisztus azért halt meg, hogy aki eddig tékozolta az életét, de ki van választva irgalom edényévé, az elérhető legyen Isten számára. Más szavakkal, aki ki van választva, annak Isten úgy fogja alakítani az életét, hogy felismerje, a helye, az otthona valójában Isten házában van. Isten Fia azért jött, hogy Isten elszéledt gyermekeit megkeresse, összegyűjtse, és meg is tartsa (Lukács 19:10).

„És lészen, hogy azon a helyen, ahol ez mondatott nekik: Ti nem vagytok az én népem, ott az élő Isten fiainak fognak hívatni.” (Róma 9:26)

Isten Igéje a pogány hátterű hívőkre is azt mondja, hogy Isten fiai.

II. RÉSZ

VALÓSÁGOS

SZÜLETÉS

TÖRTÉNT

1. Új korszak indult el

„Az ő akarata szült minket az igazságnak igéje által, hogy az ő teremtményeinek valami zsengéje legyünk.” (Jakab 1:18)

Az ember hívőként azért nem eshet identitás válságba, mert Isten nem örökbe fogadta az embert, hanem valóságosan meg is „szülte”, azaz valóságos szellemi születés történt. Isten akaratából született meg újra az ember, Isten beszéde, Igéje által.

„Mint akik újonnan születtetek nem romlandó magból, de romolhatatlanból, Istennek igéje által, amely él és megmarad örökké.” (1. Péter 1:23)

Jézus Krisztussal egy új korszakot kezdett el Isten, és ezt a korszakot úgy hívja, hogy az újjáteremtés ideje.

„Kit az égnek kell magába fogadnia mind az időkig, míglen újjá teremtetnek mindenek, amikről szólott az Isten minden ő szent prófétájának szája által eleitől fogva.” (Apostolok Cselekedetei 3:21) Ez az a korszak, amikor Isten mindent újjá tesz, és Jézus által újra összekapcsol olyan dolgokat, amik az előző korszakokban szétváltak, vagy az Ördög miatt, vagy Ádám és Éva miatt. Szétváltak a mennyei és a földi dolgok, ám az Efézusiakhoz írt levél arról beszél, hogy Isten ebben az új korszakban újra összekapcsolja mindazokat, amik szétváltak.

„Az idők teljességének rendjére nézve, hogy ismét egybeszerkeszt magának mindeneket a Krisztusban, mind a melyek a mennyekben vannak, mind amelyek e földön vannak„ (Efézus 1:10)

Jézus Krisztus eltemettetésével, feltámadásával és megdicsőülésével egy új munka indult el, és mi hívők ennek, az újjáteremtés munkájának a zsengéi vagyunk. A zsenge azt jelenti, hogy nem történt meg még az egész, hanem a zsenge a kezdete annak, ami lesz, ami meg fog történni. Mi ennek az újjáteremtés munkájának a kezdetéhez tartozunk a Biblia szerint.

2. A szellemi születés Isten akarata

A szellemi dimenzióban másként zajlanak a születések, mint a földi világban. Isten például a szavával képes nemzeni és szülni. Az előző fejezetben idézett igevers szerint Isten döntése volt az, hogy újjászüli az embert. Eldöntötte, hogy az illetőnek Isten gyermekévé kell válnia, ezután pedig úgy alakította az eseményeket az ember életében, hogy meghallja és befogadja az Igét.

Ugyanúgy, ahogy a természetes születésnél is kellenek magok, az Ige a szellemi születésnél működik magként: itt Isten Igéje jön ki Istenből. Amikor az ember szíve befogadja a magot, egy olyan szellemi esemény zajlik le, amit a megtermékenyüléssel lehetne leírni. Az emberi szívben Isten Igéjével való találkozáskor elindul egy újfajta születés, az újjászületés útja. Ebben a folyamatban Isten szül bennünket az Ige által, amelynek a következménye az, hogy spirituálisan megszületünk újra. Aki befogadta Jézust és megkeresztelkedett, az az ember spirituálisan újra

megszületett. Nem testileg, hanem szellemileg. Mindenkinek elindul az életében ez az újjászülő munka, aki befogadja Isten Igéjét.

III. RÉSZ

AZ

ISTENGYERMEKKÉ

VÁLÁS KÉT LÉPÉSE

1. Befogadás által

Két dolog által válunk Isten fiaivá: az egyik a befogadás által, a másik pedig a hit és a keresztség által.

Kezdetben volt az Ige, és az Ige volt az Istennél, és Isten volt az Ige. Ez kezdetben az Istennél volt. Minden ő általa lett és nála nélkül semmi sem lett, ami lett. Őbenne volt az élet, […] Valakik pedig befogadták őt, hatalmat adott azoknak, hogy Isten fiaivá legyenek, azoknak, akik az ő nevében hisznek; akik nem vérből, sem a testnek akaratából, sem a férfiúnak indulatjából, hanem Istentől születtek.” (János 1:1-4,12-13)

Az eredeti szövegben az áll, hogy Isten Igéje Isten felé volt fordulva. Mindennek Isten a forrása, és minden, ami látható, azt az Isten Igéje hozta létre. Ez egyúttal azt is jelenti, hogy Isten Igéje mindent meg tud változtatni, még olyan helyzetet is, ami most rosszul áll. A Biblia szerint ugyanis az élet nem az anyagban van, hanem az Igében, és Isten elküldte az Igét a világba, hogy elvégezze az Ő akaratát.

A szellemi születés Isten Igéjének a befogadásából áll. Amikor az ember elfogadja, vagyis befogadja Jézust, akkor azt mondja Isten Igéje, hogy felhatalmazást kap arra, hogy eljusson a Mennybe, és hogy megtörténjen az Isten fiává válás. A görög szó egészen pontosan azt jelenti, hogy az illető jogosultságot kap a mennyei identitáshoz, és a vele járó előnyökhöz való hozzáféréshez. Pont úgy, mint amikor egy rendszergazda hozzáférést, jogosultságot ad egy felhasználónak, hogy bejusson egy számítógépes rendszerbe, és használja az ott megtalálható dolgokat.

A mennyei ’rendszergazda’ új nevet, új identitást adott mindenkinek, aki befogadja a Fiát, a Názáreti Jézus Krisztust. Aki megtért, új ’felhasználó’ nevet kapott, amivel bekerülhetett Isten Országába. Aki él vele és használja, annak az életében nem a jövőben, hanem már most joga van az Isten Országában levő jó dolgokhoz. Jogod van betegeket gyógyítani, halottakat feltámasztani, új nyelveken szólni, démonokat űzni stb.

2. Hit és keresztség által

„Mert Ő benne lakozik az istenségnek egész teljessége testileg.” (Kolosse 2:9)

Isten megmutatta magát, amikor Jézus Krisztusban emberré lett, tehát Isten a Fián keresztül megismerhető (Zsidó 1:3). Csak a Fiúba vetett hit az egyetlen út Istenhez (János 14:6). Az ember csak a Názáreti Jézus Krisztusba vetett hit által válhat Isten fiává:

Mert mindnyájan Isten fiai vagytok a Krisztus Jézusban való hit által. Mert akik Krisztusba keresztelkedtetek meg, Krisztust öltöztétek fel. (Galata levél 3:26-27)

Aki a víz- és Szent Szellem-keresztség által megkeresztelkedett Krisztusba, az Krisztust öltözte fel magára – írja a fenti igevers. Mi már Krisztusban vagyunk, ezért amikor Isten, vagy az Ördög, vagy a szellemvilág ránk tekint, Krisztust látja. Ha nem lépsz ki Krisztusból, magyarán, ha nem testben jársz, akkor a gonosz szellemi lények Krisztussal szembesülnek, amikor téged megcéloznak.

IV. RÉSZ

AZ ISTENI

TERMÉSZET

JELLEMZŐI

1. Szellemben járni

„Ami testtől született, test az…” (János 3:16)

A familiáris, generációs átkok a testi természethez kapcsolódnak, ezért amikor a hívő testben jár, azaz a testi természete szerinti életmódot folytat, aktiválja ezeket a negatív sorsromboló erőket. Isten Igéjének természetesen van szabadító ereje, amellyel ezeket le tudja választani az emberről.

Aki megtért és újjászületett, egyrészt Isten fiává lett, azaz szellemi emberré vált, másrészt egy isteni természet kezd el működni benne. Az embernek a megváltás következményeként lehetősége nyílik arra, hogy leszakadjon az ősei véréről és egy új természet kezdjen el dominálni az életében.

„Tudván, hogy nem veszendő holmin, ezüstön vagy aranyon váltattatok meg a ti atyáitoktól örökölt hiábavaló életetekből;” (1 Péter 1:18)

Amikor Nikodémus felkereste egy éjjel Jézust (Ján 3:1-13), többek között a két természet közötti különbségről is szó esett. Jézus hangsúlyozta, ami testtől született, az testi; ami pedig szellemtől, az maga is szellem, szellemi. Hogy ez miről is szól, azt Péter apostol fejtette ki részletesebben:

„Szeretteim, kérlek titeket, mint jövevényeket és idegeneket, tartóztassátok meg magatokat a testi kívánságoktól, amelyek a szellem ellen vitézkednek.” (1Péter 2:11)

Arról van itt szó, hogy az emberi testnek és a testi természetnek van kívánsága, ami mindig ellene áll és -megy a szellemi céloknak. Mindenkiben működik egy akadályozó erő, amely gátolja, hogy az ember szellemi módon éljen, ezért ez a harc folyamatosan tart az elragadtatásig.

„Mert a test a szellem ellen törekedik, a szellem pedig a test ellen; ezek pedig egymással ellenkeznek, hogy ne azokat cselekedjétek, amiket akartok.” (Gal 5:17)

A Rómaiakhoz írt levél további igazságokat emel ki ezzel a belső küzdelemmel kapcsolatosan:

„Mert a test gondolata ellenségeskedés Isten ellen; minthogy az Isten törvényének nem engedelmeskedik, mert nem is teheti. Akik pedig testben vannak, nem lehetnek kedvesek Isten előtt.” (Róma 8:7-8)

A fenti igeversből megtudhatjuk, hogy a testi természet mindig át akarja venni az irányítást fölötted, ez viszont nem kedves Isten előtt.

„De ti nem vagytok testben, hanem szellemben, ha ugyan az Isten Szelleme lakik bennetek. Akiben pedig nincs a Krisztus Szelleme, az nem az övé. Hogyha pedig Krisztus ti bennetek van, jóllehet a test holt a bűn miatt, a szellem ellenben élet az igazságért.” (Róma 8:9-10)

A 9. versszak azt mondja, hogy nem vagyunk testiek, azaz mivel Isten Szelleme lakik bennünk, ő azon fog munkálkodni, hogy a testi emberből szellemi legyen. Isten Szelleme minden hívőben munkálkodik, és tevékenységének eredményeképpen automatikus változás fog létrejönni benned.

2. Az isteni természet egy megajándékozott élet

„Mivelhogy az ő isteni ereje mindennel megajándékozott minket, ami az életre és kegyességre való, Annak megismerése által, aki minket a saját dicsőségével és hatalmával elhívott; amelyek által igen nagy és becses ígéretekkel ajándékozott meg bennünket; hogy azok által isteni természet részeseivé legyetek, kikerülvén a romlottságot, amely a kívánságban van e világon.” (2Péter 1:3- 4)

Itt azt mondja az Ige, hogy mindennel meg vagy ajándékozva Isten ereje által. Isten ereje rendszeresen rád árad, mert azért jön mindig, hogy betöltsön. Ahogy az Isteni erőt veszed, közben Isten mindennel megajándékoz, ami az életre és a kegyességre való. A kegyesség szó szerint azt jelenti: akivel Isten kegyet gyakorol.

Isten ígéretei nagyok és becsesek. Isten az ígérte meg ebben az igeversben, hogy Isten természete tud a hívőben működni. Az, hogy Isten gyermekei vagyunk, azt jelenti, hogy új természet működik bennünk.

3. Olyanok leszünk, mint Jézus

„Lássátok milyen nagy szeretetet adott nékünk az Atya, hogy Isten fiainak neveztetünk! A világ azért nem ismer minket, mert nem ismerte meg Őt. Szeretteim, most Isten gyermekei vagyunk, és még nem lett nyilvánvalóvá, hogy mivé leszünk. De tudjuk, hogy ha nyilvánvalóvá lesz, hasonlókká leszünk Ő hozzá; mert meg fogjuk őt látni, amint van.” (1János 3:1-2)

Tény, hogy már most Isten fiai vagyunk, ám ez még nem nyilvánvaló. Amikor látható módon is érzékelhető lesz, akkor a Biblia szerint, külsőleg is hasonlóak leszünk Jézushoz:

A Jelenések könyve leírja, hogy a megdicsőült Jézus Krisztus hogyan néz ki jelenleg:

„És a hét gyertyatartó között hasonlót az ember Fiához, bokáig érő ruhába öltözve, és mellénél aranyövvel körülövezve. Az ő feje pedig és a haja fehér volt, mint a fehér gyapjú, mint a hó; és a szemei olyanok, mint a tűzláng; és a lábai hasonlók voltak az izzó fényű érchez, mintha kemencében tüzesedtek volna meg; a szava pedig olyan, mint a sok vizek zúgása. Volt pedig a jobb kezében hét csillag; és a szájából kétélű éles kard jő vala ki; és az ő orcája, mint a nap amikor fénylik az ő erejében.” (Jelenések könyve 1:13-16) A földi küzdelmek és győzelmek a mennyben világbajnoki övek formájában fogják a hívőt díszíteni. Nem kisebb tisztesség éri őket, mint hogy angyalokat ítélhetnek. A mennyei jutalomba vetett reménység az emberi léthez kötődik, és azt jelenti, hogy az ember jót vár, a jövőjével kapcsolatban van benne egy várakozás, hogy jó lesz a vége.

„A reménység pedig nem szégyenít meg; mert az Istennek szerelme kitöltetett a mi szívünkbe a Szent Szellem által, ki adatott nekünk.” (Róma 5:5)

A reményég egy horgony valójában:

„(A reménység) mely lelkünknek mintegy bátorságos és erős horgonya és beljebb hatol a kárpitnál, ahová útnyitóul bement érettünk Jézus, aki örökké való főpap lett Melkisédek rendje szerint.” (Zsidókhoz írt levél 6:19-20)

Horgonyra azért van szüksége a hajóknak, hogy a hullámok ne sodorják el. Ugyanígy, az embernek is szüksége van reménységre, hogy a különböző tanítások áramlatai, és a küzdelmek szelei ne sodorják el a céltól.

4. Megtisztítani magunkat

A hívő feladata a földön, hogy „megtisztítsa” magát. Amikor az utolsó vacsorakor Jézus megmosta a tanítványai lábát (János 15:3), kijelentette, hogy a beszédei tisztítanak. Isten eszközei, amelyek segítségével meg tud tisztulni: az igehirdetés, az Ige, a Szent Szellem és az istentiszteletek.

Jézus felhívta tanítványai figyelmét, hogy mivel az Ige, a beszéde folyamatosan tisztította őket, ezért csupán arra volt szükségük, hogy a lábaikat mossák meg. A láb az a testrész, amely a földdel érintkezik. Ezzel azt jelentette ki, hogy a világgal való érintkezés során piszkolódik be az ember.

Jézus azzal, hogy lehajolt, és megmosta tanítványai lábát, bemutatta azt a hozzáállást, amelyre nekünk is szükségünk van a testvéreink irányába. Aki észreveszi, hogy testvérére rátapadt a „kosz” a világgal való érintkezés során, azaz ha meglátod, hogy testvéred bűnbe került, irgalommal és szelídséggel előbb imádkozz érte.

A lábmosás jelképe arra tanít bennünket, hogy irgalmasság edényeiként szolgáljunk egymás felé.

Az Ige „megmos”, ezért mindig hallgatni kell az Igét. Isten beszéde tisztít és megszentel, és odaszentel Isten számára téged. Ha hallgatod, olyan dolgokat tudsz elhagyni, ami a régi életedhez, a régi természetedhez van kötve.

„…mindennap egy bizonyos Tirannus oskolájában prédikálvánEz pedig lőn két esztendeig; úgyannyira, hogy mindazok, kik lakoznak vala Ázsiában, mind zsidók, mind görögök, hallgaták az Úr Jézusnak igéjét. És nem közönséges csodákat cselekszik vala az Isten Pál keze által: Annyira, hogy a betegekhez is elvivék az ő testéről a keszkenőket, vagy kötényeket, és eltávozának azoktól a betegségek, és a gonosz lelkek kimenének belőlük.” (Apcsel 19:9-12)

Pál apostol minden nap tanított Türannosz iskolájában Efézusban. A két év alatt az Ige hallgatásának következtében az isteni erő olyan nagy lett, hogy az egész provinciában hatalmat vett a szellemvilág fölött.

Befejezés

Az Igének meg van a képessége, hogy hatalmat vegyen a szellemvilág fölött. Képes egyre jobban rááradni az életedre, családodra, pénzügyeidre, és életed minden területén uralmat tud venni.

„Hasonló a mustármaghoz, melyet az ember vévén, elvet az ő kertjében; és felnevelkedett, és lett nagy fává, és az égi madarak fészket raktak annak ágain.” (Lukács 13:19)

A mustármag a legkisebb a magok között, ám amikor felnő, hatalmas fává lesz. A mustármagmag példázatával azt hangsúlyozta Jézus, hogy aki hallgatja Isten Igéjét, annak az életében uralmat vesz, olyannyira, hogy legyőz minden rosszat az ember életében. Legyőzi a rossz sorsot, a betegségeket, és egy új, boldog, reménnyel teli új életet ad az illető számára.

Ima

Mennyei Atyám, Jézus Krisztus nevében hálás vagyok neked,

hogy én, aki nem a te népedhez tartoztam régen, most Isten

gyermeke lehetek a Jézus Krisztusba vetett hit és a

vízkeresztség által.

A Szent Szellem keresztség által újjá születhettem, és most

már nem csak test vagyok, hanem szellemi ember is.

Köszönöm neked, hogy befogadhattam Isten beszédét, és isteni

természet részesévé tettél engem.

Hálás vagyok, hogy már most így hívnak engem, én is úgy látom magamat: hogy az élő Isten fia, az élő Isten gyermeke

vagyok.

Uram, megvan bennem ez a reménység, hogy amikor meglátlak

téged, nyilvánvalóvá fog válni, hogy hasonlítok rád.

Uram, a tebenned való hit által reménység van bennem, hogy

nem sodródom el!

Ments meg Uram engem a sodródástól!

Te azt mondtad, ha segítségül hívom az Úr nevét, akkor

megszabadulok, megmenekülök.

Én most segítségül hívlak Jézus, segítségül hívom a nevedet.

Segíts Jézus!

Köszönöm neked, hogy te megtisztítasz.

Ámen!

KÉRÜNK TÁMOGASD ADÓD 1 %-ával és ADOMÁNYAIDDAL

a Szólj 1 Szót! Alapítványt

Adószáma: 19399164-1-13

(2700 Cegléd, Köztársaság út 8/A)

ALAPÍTVÁNY CÉLJAI:

A keresztény értékek, szellemiség, erkölcs, kultúra és

életvitel ismertetése, népszerűsítése és átadása

ÚJABB és ÁLLANDÓ tartalmakért kattints a következő csatornákra:

Georgisz tanítások OFFICIAL

https://www.youtube.com/@georgisz

Georgisz Szokalopulosz

https://www.facebook.com/Georgisz.Szokalopulosz

georgiszofficial

https://www.tiktok.com/@georgiszofficial

georgiszszokalopulosz

https://www.instagram.com/georgiszszokalopulosz

https://georgisz.hu

Bankszámlaszáma: 11742025 – 24444253 (OTP Bank)

Kapcsolat: e-mail cím – szolj1szot@gmail.com

Kérjük, anyagi támogatásaiddal segítsd az alapítványi célok

hatékony megvalósulását!